立春十四韻
作者：劉克莊
朝代：宋

paragraphs: 嘉平至孟陬，麗譙春再頒。
齊民撥不開，雜遝來如山。
農家卜休咎，多以觳觫觀。
頗聞舉體赤，其咎爲燥乾。
又云尾角白，亦慮冬祁寒。
吾憊不能耕，對之發長歎。
平生願豐心，雖老猶如丹。
方興西疇務，稍覺南船慳。
展轉夜少眠，嘔噎晨廢餐。
敢望餘糧栖，漸恐拾穗難。
陛下仁如天，役簡稅賦寬。
臨遣皆循良，黜削先饕殘。
一麗丹書內，孰若青史間。
僕方儕民伍，誰爲語縣官。